
	REPUBLIKA HRVATSKA

	KRAPINSKO – ZAGORSKA ŽUPANIJA

	GRAD PREGRADA

	UPRAVNI ODJEL ZA OPĆE  POSLOVE I 
DRUŠTVENE DJELATNOSTI




KLASA: 230-01/26-01/23 
URBROJ: 2140-5-03-26-1
Pregrada, 1. listopada 2026.

Na temelju članka 7. Zakona o kulturnim vijećima i financiranju javnih potreba u kulturi („Narodne novine“, br. 83/22) te članka 15. Pravilnika o financiranju programa i projekata od interesa za opće dobro koje provode udruge na području grada Pregrade („Službeni glasnik Krapinsko-zagorske županije“, br. 29/15 i 9/22), Upravni odjel za opće poslove i društvene djelatnosti Grada Pregrade, Grad Pregrada, OIB: 01467072751, raspisuje

JAVNI POZIV
za financiranje programa i projekata od interesa udruga u kulturi
iz Proračuna Grada Pregrade u 2027. godini


PRIORITETNA PODRUČJA
Članak 1.

Grad Pregrada, kao davatelj financijskih sredstava, poziva udruge koje su programski usmjerene na rad u kulturi da se prijave za financijsku podršku projektima / programima.

Prioritetna područja ovog Javnog poziva obuhvaćaju poticanje programa, projekata i aktivnosti od značaja za grad Pregradu koji doprinose:
- očuvanju tradicijske kulture i razvoju kulturno-umjetničkog amaterizma
- poticanju glazbenog stvaralaštva i scenskih umjetnosti
- poticanju likovne umjetnosti
- poticanju književne i nakladničke djelatnosti
- razvoju urbane kulture i kulture mladih
- razvoju kulturnih manifestacija i suradnje
- zaštiti, očuvanju i održivom upravljanju kulturnom baštinom  
te poticanje ostalih programa, projekata i aktivnosti koji pridonose promicanju kulture, očuvanju kulturnog identiteta Grada Pregrade, pomaganju i poticanju kulturnog i umjetničkog stvaralaštva.

PLANIRANI IZNOSI I UKUPNA VRIJEDNOST JAVNOG POZIVA

Članak 2.

Ukupna planirana vrijednost ovog Javnog poziva je 25.000,00 eura.

Najmanji iznos koji se može zatražiti i odobriti za pojedini program/projekt je 300,00 eura.

Najveći iznos koji se može zatražiti i odobriti za pojedini program/projekt je 15.000,00 eura.

Članak 3.

U sklopu proračuna programa/projekta koji se prijavljuje na Javni poziv, moguće je od strane Grada Pregrade potraživati sredstva u rasponu od minimalnog do maksimalnog iznosa koji je predviđen za dodjelu temeljem ovog Javnog poziva.

Prijave koje će u proračunu programa/projekta od strane Grada Pregrade potraživati veći iznos od 15.000,00 eura ili manji iznos od 300,00 eura, neće se razmatrati.

Članak 4.

Minimalni udio sufinanciranja programa/projekta iz drugih izvora iznosi 5% ukupnih prihvatljivih troškova programa/projekta. 

Grad Pregrada kao davatelj financijskih sredstava može financirati najviše 95% ukupnih prihvatljivih troškova programa/projekta.

Članak 5.

Svaki prijavitelj može predati prijavu za najviše jedan (1) program ili jedan (1) projekt u okviru ovog Javnog poziva, za razdoblje provedbe od 1.1. do 31.12.2027. godine.

Troškovi nastali od 1.1. do 31.12.2027. godine u sklopu prijavljenog programa, odnosno projekta, prihvatljivi su troškovi.

Ista organizacija može biti partner na više programa i projekata.

FORMALNI UVJETI JAVNOG POZIVA

Članak 6.

Grad će dodjeljivati sredstva za financiranje programa i projekata udrugama, potencijalnim korisnicima (u daljnjem tekstu: Korisnici) uz uvjet da:
· je udruga upisana u Registar udruga Republike Hrvatske ili u drugi odgovarajući registar
· je udruga upisana u Registar neprofitnih organizacija
· su osobe ovlaštene za zastupanje udruge u mandatu
· udruga poštuje načelo transparentnosti u području financijskog izvještavanja na način da, sukladno propisima o financijskom poslovanju i računovodstvu neprofitnih organizacija, ima, preko Registra neprofitnih organizacija, javno objavljen godišnji financijski izvještaj ili drugi financijski dokument za godinu koja prethodi raspisivanju ovog Javnog poziva
· udruga uredno ispunjava obveze iz svih prethodno sklopljenih ugovora i zaključaka o financiranju iz proračuna Grada Pregrade u godini koja prethodi raspisivanju ovog Javnog poziva 
· udruga uredno plaća doprinose i poreze te druga davanja prema državnom proračunu i proračunu Grada Pregrade
· korisnici programa i projekta su građani grada Pregrade ili korisnici socijalnih usluga na temelju posebnih propisa, a koji imaju prebivalište/boravište na području grada Pregrade
· udruga ima organizacijske kapacitete i ljudske resurse za provedbu programa i projekata 
· se protiv odgovorne osobe udruge i voditelja/nositelja programa ili projekta ne vodi kazneni postupak i nije pravomoćno osuđen za prekršaje ili kaznena djela definirana Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge
· za program/projekt nisu u cijelosti već odobrena sredstva iz drugih izvora u tekućoj godini
· prijava na Javni poziv sadrži sve podatke, dokumentaciju i popunjene obrasce određene ovim Javnim pozivom.

Članak 7.

Dokumentaciju povezanu s prihvatljivošću prijavitelja koju Grad Pregrada može pribaviti uvidom u odgovarajuće službene registre ili dokumentaciju koju je prijavitelj ranije dostavio Gradu, a koja je i dalje važeća u trenutku podnošenja prijave na ovaj Javni poziv u obliku i sadržaju u kojem je dostavljena, prijavitelj ne mora podnositi.

Uvidom u odgovarajući registar u postupku administrativne i formalne provjere, kada je primjenjivo, provjeravat će se je li odgovorna osoba za zastupanje prijavitelja bila u mandatu u trenutku predaje prijave na ovaj Javni poziv te je li joj mandat i dalje važeći.

Ukoliko su dokumentacija ili podaci objavljeni u odgovarajućim registrima promijenjeni, odnosno nisu ažurirani, važeću dokumentaciju i podatke potrebno je dostaviti uz prijavu.

NAČIN I ROK PODNOŠENJA PRIJAVE

Članak 8.

Rok za podnošenje prijedloga projekata i programa je 2. studenoga 2026. godine.

Prihvatljive aktivnosti koje će se financirati ovim Javnim pozivom navedene su u Uputama za prijavitelje.

Prijedlozi projekata/programa dostavljaju se isključivo na propisanim obrascima, koji su zajedno s Uputama za prijavitelje, dostupni na internetskoj stranici Grada Pregrade www.pregrada.hr. 

Dokumentacija za prijavu u papirnatom obliku šalje se preporučeno poštom, putem dostavljača ili osobno (predaja u  pisarnici Grada – soba br. 15) na sljedeću adresu: Grad Pregrada, Ulica Josipa Karla Tuškana 2, 49218 Pregrada, uz napomenu: "JAVNI POZIV za financiranje programa i projekata od interesa udruga u kulturi iz Proračuna Grada Pregrade u 2027. godini – NE OTVARAJ", uz obaveznu dostavu sve prijavne dokumentacije i u elektroničkom obliku (CD ili DVD ili USB stick), koja mora biti istovjetna onoj dostavljenoj u papirnatom obliku. 

Cjelokupna prijavna dokumentacija može se dostaviti i samo elektroničkim putem, na adresu elektroničke pošte: jelena.jazbec@pregrada.hr. 

Svi propisani obrasci, bez obzira na način podnošenja prijave, trebaju biti potpisani i ovjereni pečatom od strane osobe ovlaštene za zastupanje te potpisani od strane svih voditelja projekta/programa.
 
Sva pitanja vezana uz ovaj Javni poziv mogu se postaviti isključivo elektroničkim putem, slanjem upita na adresu elektroničke pošte: jelena.jazbec@pregrada.hr. 

PRAVO PRIGOVORA

Članak 9.

Odluka o dodjeli financijskih sredstava je akt poslovanja i ne vodi se kao upravni postupak te se na postupak prigovora ne primjenjuju odredbe o žalbi kao pravnom lijeku u upravnom postupku.

Prijavitelj može podnijeti prigovor na odluku o dodjeli financijskih sredstava u roku od osam (8) dana od dana dostave odluke.

Odluka o dodjeli financijskih sredstava objavljuje se na službenim mrežnim stranicama Grada Pregrade. Dostava odluke smatra se obavljenom istekom osmoga dana od dana javne objave odluke na službenim mrežnim stranicama Grada Pregrade.

Prigovor se podnosi Upravnom odjelu za opće poslove i društvene djelatnosti Grada Pregrade u pisanom obliku.

O prigovoru odlučuje gradonačelnik Grada Pregrade, uzimajući u obzir sve činjenice.

Gradonačelnik je dužan odgovoriti na prigovor u roku od trideset (30) dana od dana njegova podnošenja.

POSTUPAK OCJENJIVANJA PROJEKATA I PROGRAMA

Članak 10.

Stručno vrednovanje prihvatljivih prijava koje ispunjavaju uvjete ovog Javnog poziva provodi Kulturno vijeće Grada Pregrade (dalje: Kulturno vijeće). 

Kulturno vijeće stručno vrednuje i ocjenjuje programe i projekte prijavljene na Javni poziv, uzimajući u obzir osnovni cilj i prioritete Javnog poziva te specifičnost prioritetnog područja, odnosno kulturnog i umjetničkog djelovanja i stvaralaštva.

Svaka zaprimljena prijava ocjenjuje se temeljem obrasca za procjenu programa/projekta sukladno utvrđenim ciljevima i prioritetima. 

Obrazac za procjenu sastavni je dio Uputa za prijavitelje.

Postupak dostave dokumentacije, zaprimanja, otvaranja i pregleda dostavljenih prijava, postupak dodjele financijskih sredstava, uvjeti i kriteriji za dodjelu financijskih sredstava, procjena prijava, donošenje Odluke o dodjeli financijskih sredstava, podnošenje prigovora, ugovaranje, postupanje s dokumentacijom, način izvještavanja i praćenja opisani su u Uputama za prijavitelje.

Razmatrat će se samo projekti koji su pravodobno prijavljeni i koji u cijelosti zadovoljavaju propisane uvjete Javnog poziva.

OSTALO

Članak 11.

Dostavljanjem dokumentacije na ovaj Javni poziv, korisnik sredstava izričito je suglasan da Grad prikuplja, koristi i dalje obrađuje podatke u svrhu provedbe postupka ovog Javnog poziva, sukladno propisima o zaštiti osobnih podataka, da u njoj navedene podatke prikuplja, obrađuje, koristi, objavljuje na mrežnim stranicama i ostalim javnim glasilima i pohranjuje u svrhu provedbe predmeta ovog Javnog poziva, kontaktiranja i informiranja te upoznavanja javnosti s donesenim odlukama.

Dostavljanjem dokumentacije na ovaj Javni poziv, korisnik sredstava daje odobrenje Gradu Pregradi da osnovne podatke o korisniku i programu/projektu objavi na službenim mrežnim stranicama Grada te u drugim izvještajima i medijskim istupima.



PROČELNICA

Đurđica Ružak, v. r. 


Prilozi Javnog poziva: 
1. Upute za prijavitelje
2. OBRAZAC B1 - Obrazac opisa programa/projekta 
3. OBRAZAC B2 - Obrazac proračuna programa/projekta
4. OBRAZAC B3 - Obrazac izjave o nepostojanju dvostrukog financiranja
5. OBRAZAC B4 - Obrazac Izjave o partnerstvu 
6. OBRAZAC B7 - Obrazac Izjave o financiranim programima/projektima iz javnih izvora
7. OBRAZAC B9 - Obrazac Izjave o suglasnosti za uvid u kaznenu evidenciju 
8. OBRAZAC C1 - Obrazac Završnog opisnog izvještaja provedbe programa/projekta 
9. OBRAZAC C2 - Obrazac Financijskog izvještaja provedbe programa/projekta
10. OBRAZAC za ocjenu kvalitete/vrijednosti programa/projekta
11. OBRAZAC Ugovora o financiranju programa/projekta
12. Legenda – tip aktivnosti 

